În trei ani de când au preluat mandatul, unii parlamentarii au luat cuvântul în plen o singură dată, la depunerea jurământului, necesar pentru validarea mandatelor.



Potrivit Mediafax, 92 dintre cei 387 de deputați nu au luat niciodată cuvântul în 2015. Alți 44 au vorbit la microfon doar pentru câteva secunde, la începutul mandatului când au depus jurământul de credință.



Cel mai activ a fost președintele Camerei Deputaților, care a vorbit peste 100 de ore, în 151 de ședințe. El este urmat de deputatul Ioan Oltean care a vorbit zece ore, Ludovic Orban (PNL) - trei ore, iar Ana Birchal (PSD) - nouă ore.



Și premierul Victor Ponta este printre activi. Premierul a luat cuvântul în 31 de ședințe de plen, timp de 5 ore. Pe de altă parte însă, Ponta a fost absent de la voturi importante, precum cel pentru creșterea alocațiilor pentru copii.



Și la Senat există membri care nu au vorbit niciodată în acest an. Președintele Senatului, Călin Popescu Tăriceanu a luat cuvântul de 25 de ori în plen de la preluarea mandatului, șase dintre ele au avut loc în 2015.



Pe de altă parte, senatorul PNL Dumitru Oprea a vorbit în plen de 1.425 de ori începând din 2012, Cristiana Anghel (PC) - de 994 de ori, senatorul liberal Puiu Haşotti a luat cuvântul de 573 de ori, iar senatorul PSD Ilie Sârbu a luat cuvântul în plen de 486 de ori.



